Pastoor van Kaapse Vlakte in hof geroskamDie slagoffer Aniesa Bardien se familie buite die hof. (Foto: ANA) Keith Bird, ŉ voormalige pastoor van die Kaapse Vlakte asook vermeende moordenaar en reeksverkragter, het Maandag vlugtig in die Wes-Kaapse hooggeregshof verskyn op twee aanklagte van moord, vier van verkragting, diefstal asook crimen injuria. Regter John Hlophe het Bird (52) tydens sy hofverskyning aangespreek omdat hy ŉ informele T-hemp in die hof aangehad het. “Ek wil nie jou arms sien nie. Betoon respek aan die hof,” het Hlophe aan Bird gesê. Hlophe het daarna die saak tot 11 Maart uitgestel as gevolg van ŉ pleitooreenkoms wat eers afgehandel moet word. Die voormalige pastoor is in 2017 in hegtenis geneem in verband met die moord op sy eks-verloofde, Aniesa Bardien (36), nadat sy hul verlowing verbreek het. Haar ontbinde lyf is dae ná haar verdwyning gevind. Die staat voer aan: “Op 8 Januarie 2013 het die beskuldigde die oorledene in die bosse naby Campweg in Strandfontein ingelok deur Lizelle Jantjies te oorreed om die oorledene daarheen te roep. Die beskuldigde het die oorledene verwurg totdat sy bewusteloos was. Hy het haar kop verbrysel deur haar verskeie kere met ŉ klip te slaan.” Die tweede moordklag hou verband met die verkragting en verwurging van die 20-jarige Sharvonne Sharnice Koense op 18 Mei 2013. Koense se halfnaakte liggaam is in die bosse in Tafelsig, Mitchells Plein, gestort waar dit later deur ŉ verbyganger ontdek is. Die staat beweer Bird het sosiale media gebruik om vroue te lok. In een geval het hy na bewering in Mei 2014 gereël om een ​​van sy beweerde slagoffers via Facebook te ontmoet onder voorwendsel van ŉ geleentheid vir modelwerk. Hy het na bewering ŉ mes en ŉ elektriese skoktoestel te voorskyn gebring en haar seksueel aangerand. Hy het ook na bewering die sosiale netwerk Mxit in Januarie 2014 gebruik om een ​​van sy slagoffers te ontmoet. Hy het haar by haar huis ontmoet waarna hy haar na bewering verkrag het en gedreig het om haar met die skoktoestel te skok as sy nie wou saamwerk nie. Hy het ook na bewering haar BlackBerry-selfoon gesteel. Die staat voer verder aan Bird het van Januarie tot Mei twee keer per week na dié vrou huis teruggekeer waarna hy haar en haar gesin gedreig het indien sy nie aan sy eise vir seksuele omgang voldoen het nie. Staatsaanklaer Maresa Engelbrecht het ŉ pleit- en vonnisooreenkoms opgestel wat na verwagting op 11 Maart tydens Bird se volgende hofverskyning afgehandel sal word.